Mikið álag var á Sjúkrahúsinu á Akureyri um helgina. Það hefur verið á óvissustigi í tæpar tvær vikur. Framkvæmdastjóri lækninga segir manneklu, fjölda ferðamanna og bilun á stóru tæki helstu ástæðu vandræðanna.
Tólf dagar eru síðan yfirstjórn sjúkrahússins á Akureyri færði viðbúnaðarstig sjúkrahússins á óvissustig. Þá voru flestar deildir yfirfullar og mannekla viðvarandi. Staðan er endurmetin daglega og Sigurður E. Sigurðsson, framkvæmdastjóri lækninga, segir að staðan sé enn viðkvæm eftir þunga og annasama helgi.
Helgin byrjaði nú tiltölulega rólega en svo æstust leikar eftir því sem á leið helgina og við erum bara með alveg yfirfullar deildir núna. Bráðamóttakan tekur nú oft skellinn á því eins og ég hef sagt áður, þegar fólk gengur hratt um gleðinnar dyr. Það hefur verið gríðarlega mikið um sjúkraflug, met slegin bæði föstudag og sunnudag og bara já, mjög þung staða.
En það eru ekki bara fleiri innlagnir og skortur á starfsfólki sem gerir stöðuna á sjúkrahúsinu erfiða.
Svo óheppilega vildi til að sneiðmyndatækið okkar bilaði líka þannig að það hefur haft truflandi áhrif á starfsemina, gert hlutina erfiðari
-Sjáið þið fyrir endann á þessari stöðu þarna hjá ykkur?-
Já það náttúrlega alltaf þannig að þegar það fer að síga á seinni hluta sumarsins að þá fer mönnunin að komast í betra horf og hlutirnir að róast aðeins ef maður getur sagt það, þótt það sé aldrei á vísan að róa í því.
Mannekla, yfirfullar deildir og biluð tæki valda því að sjúkrahúsið á Akureyri hefur nú verið á óvissustigi í tólf daga. Framkvæmdarstjóri lækninga vonast eftir því að starfsemin færist í betra horf með haustinu. 